Au (Oost)

De Au is en Beek in’n Landkreis Cuxhoben in Neddersassen un is 14 km lang.Michael Bergemann: Gesamtliste der Fließgewässer im Elbeeinzugsgebiet. 2012 Ehren Born hett se as Utloop ut’n Balksee bi Süderbusch. Se münnt bi Neehuus in de Oost.

Bevör de Oppler Kanaal 1852/1853 boot worrn is, weer de Au de natürliche Afloop von’n Balksee. Vondaag geiht de gröttste Deel von dat Water över den Kanaal.

De Balksee warrt ünner annern spiest von Remperbeek, Bröckelbeek, Ohrensbeek un en Reeg Gravens. Dit Water flütt na Noordwesten hen af. De Au löppt toeerst na Westen twüschen Oppeln an’t rechte Över un Boomoor an’t linke Över langs, knickt denn na Noorden af un löppt twüschen Bülkau (an’t linke Över) un Oppeln (an’t rechte Över) langs. Dor driggt en Oortsdeel von Bülkau den Naam Au. Op dat rechte Över doot denn Moorwettern un Westercaadwisch liggen. Bi Austood in de Neegd von Kedenbrook (an’t linke Över) gaht de Nedderelvbahn un de Landsstraat 144 mit Brüggen över de Au un de Beek knickt na Noordoost. Denn flütt de Au an Neehuus langs, dat an’t rechte Över liggt. Dor gaht de Bülsdörper Straat, de Bundsstraat 73 un de Slüsenstraat mit Brüggen över den Beek. Bi dat Schöppwark flütt von rechts de Oppler Kanaal wedder in de Au rin. Denn sünd dat noch so bi 750 Meter bet de Au as linken Blangenstroom in de Oost münnt. Dree Kilometer wieder flütt de Oost sülvs denn in de Elv un de Elv in de Nordsee.

De Au hett kene gröttern Toströöm. Dat gifft aver en ganzen Barg Wettern, de in de Au münnt. Dat Schöppwark in Neehuus sorgt dor för, dat de Waterspegel künstlich ünner Normalnull blifft. 

 Footnoten 

 Weblenken 

Kategorie:Stroom
Kategorie:Landkreis Cuxhoben